13.

Az IMI KV üdvözli az éves beszámolója alapjául szolgáló valamennyi tranzakció jogszerűségére és szabályszerűségére vonatkozóan a Számvevőszék által levont pozitív következtetést, amely alól az egyetlen kivételt az IMI KV által az első pályázati felhíváshoz kapcsolódó költségigénylések tekintetében a felülvizsgált pénzügyi évet megelőzően teljesített időközi kifizetésekkel kapcsolatban az első utólagos ellenőrzésein keresztül feltárt lényegi hibák képezik. A Számvevőszék korlátozó véleményének megalapozására felhasznált 5,82 %-os, illetve 3,64 %-os becsült reprezentatív és fennmaradó hibaarányok 56 ellenőrzés eredményét tükrözik, amelyek 65, az első felhíváshoz kapcsolódó költségigénylést öleltek fel, amelyeket 2010-ben és 2011-ben fogadtak el, amikor az IMI KV még induló szakaszában járt. Ezen túlmenően, a) A 2010-es és 2011-es igénylésekre irányuló ellenőrzések során azonosított pénzügyi hibák nagy többsége a kiigazítandó összeget tekintve viszonylag kicsi (kevesebb mint 5 000 EUR az IMI KV javára), és egyértelműen a szabályok félreértéséből vagy a támogatási megállapodásokban foglalt rendelkezések részleteinek figyelmen kívül hagyásából eredt. Az ellenőrzések emellett a legtöbb esetben szándékosan az új és az uniós kutatási programok keretében még nem ellenőrzött kedvezményezettekre összpontosultak. Ilyen ellenőrzések esetén nagyobb hibaarányra lehet számítani. b) A becsült hibaarány nem tükrözi a kedvezményezettek részére 2012-ben teljesített időközi kifizetések ellenőrzéseinek eredményét, amelyek tekintetében 2013-ban egy 40 kifizetésből álló új reprezentatív minta utólagos ellenőrzései jelenleg folynak; az első ideiglenes eredmények az év végére várhatók. Ezek az új ellenőrzések az igénylések és kedvezményezettek nagyobb sokaságát ölelik fel, és magukban foglalják a második felhíváshoz kapcsolódó projektek első igényléseit, valamint az első felhíváshoz kapcsolódó projektek második és harmadik beszámolási időszakát. c) Az IMI azóta egy sor konkrét megelőző és nyomon követő intézkedést hozott, amelyek célja, hogy segítsenek csökkenteni a leggyakoribb hibatípusokat, valamint minimálisra szorítani a támogatások kezeléséhez kapcsolódó mögöttes kockázatokat. Ezek közé az intézkedések közé a következők tartoztak: i. a személyzet által az időközi kifizetések tekintetében végrehajtandó belső előzetes ellenőrzési politikák és eljárások felülvizsgálata és megerősítése a működés első két évében szerzett tapasztalatok alapján; ii. az IMI támogatásimegállapodás-mintájának kellő időben történő módosításai, amelyek világosabbá tették a támogatással kapcsolatos jogi feltételeket és követelményeket; iii. IMI-specifikus pénzügyi iránymutatások bevezetése 2012 januárjában, majd egy frissített változat kiadása 2013 júniusában, amely átfogó információkkal és útmutatással látja el a résztvevőket és a pénzügyi kimutatások tanúsítására kijelölt független könyvvizsgálóikat az IMI támogatásimegállapodás-mintájának rendelkezéseivel kapcsolatban; iv. gyakori pénzügyi munkaértekezletek szervezése a résztvevők számára, amelyek a hibák visszatérő okaira és a megelőzésre összpontosítanak; valamint v. integrált üzleti megoldások bevezetése 2012-ben az IMI KV beadványkezelő és projektirányítási informatikai eszköze (SOFIA – Submission OF Information Application; információk benyújtására szolgáló alkalmazás) révén, amely lehetővé teszi a költségigénylések elektronikus benyújtását és ellenőrzését, és ezáltal csökkenti a hibahatárt. Az IMI KV ezzel párhuzamosan meghozta a megfelelő kontrollintézkedéseket annak biztosítása érdekében, hogy megfelelően kijavítsák azokat az első véglegesített utólagos ellenőrzések során feltárt hibákat, amelyek a Közös Vállalkozásnak kedveztek. Ezt módszeresen, vagy visszafizetési felszólítás révén, vagy valamely jövőbeni kifizetéssel szembeni ellentételezéssel érik el. Ezenkívül a módszeresnek tartott hibákat az ugyanazon ellenőrzött kedvezményezett által benyújtott nem ellenőrzött igénylésekre is kiterjesztik. Az IMI KV folytatja továbbá az utólagos ellenőrzések intenzív éves programjának végrehajtását, amely az irányító testület által jóváhagyott utólagos ellenőrzési stratégiának megfelelően az előző évben teljesített időközi kifizetések összértékének 40 %-át lefedi. Ezek az ellenőrzések az időközi kifizetések általános szabályosságának és jogszerűségének többéves jelleggel történő értékelése és nyomon követése tekintetében rendkívül hatékony és megbízható alapnak bizonyultak, valamint megalapozták az ellenőrzött igénylésekben talált hibák feltárását és javítását. A Közös Vállalkozás szoros koordinációt tart fenn az Európai Bizottsággal és annak a hetedik keretprogramban részt vevő ügynökségeivel is, és információkat oszt meg a közös kedvezményezettekkel kapcsolatban, hogy optimalizálja az ellenőrzések hatókörét, és eredményesen mérsékelje a meg nem felelés kockázatát. Az IMI KV továbbra is elkötelezett amellett, hogy a projektek résztvevői iránti bizalmon alapuló megközelítés révén kezelje az általa nyújtott finanszírozást, az elégséges ellenőrzés és elszámoltathatóság biztosítása mellett. A Közös Vállalkozás által már meghozott kockázaton alapuló megelőző és javító intézkedések kellő alappal szolgálnak a hatékony és eredményes pénzgazdálkodáshoz és a kedvezményezetteknek teljesített időközi kifizetésekben előforduló hibák kockázatának többéves jelleggel történő fokozatos csökkentéséhez. Ez a kiegyensúlyozott megközelítés hozzá fog járulni az IMI-projektek sikeréhez is, minthogy közülük több máris lenyűgöző vagy ígéretes eredményeket kezd felmutatni, a betegek és általában véve a társadalom érdekében. Mivel sok projekt, különösen a 3–8. felhívás projektjei csak most kezdenek kiadásokat termelni, az IMI intézkedéseinek teljes hatását csak hosszabb távon lehet majd érzékelni, amikorra több projekthez nyújtanak be költségigénylést, és az utólagos intézkedések a kedvezményezettek teljes sokaságának nagyobb hányadát fedik le.